Pilate uya Jesus yalàppù molopai ippoppàttoppe ikupùppù ya màlà.
Soicha yamùk uya àmàꞌnà kapùppù alok pe molopai tok uya itùlùppù ippai pona.
Molopai tok uya ipontàppù tùtalilen pon yak.
Molopai tok uyàpùppù ipyak,
“Tachin pe emakkà Jew yamùk Kinù!”
teiꞌma.
Molopai tok uya intaꞌmoppù temyatù kon ke.
Pilate wepakkatuꞌmappù,
“Yentàk kon,
inepù uya sàlà apyakùꞌnokon,
italumattàtok uya iwenai woton yeposak uya pùla iwechi ittu kon pa,”
teppù ya tok pàk.
Jesus wepakkasak àmàꞌnà kassak yalùko pe,
molopai tùtalilen pon yau yattai,
Pilate uya,
“Pùsàlàichi mùkkàlà kàyik!”
teppù tok pàk.
Màlàyau paatele yamùk yepulu ton molopai aꞌchinnan uya Jesus yensak yau,
tok wentaimeppù,
“Ipukapàkkà pulusuk pona!
Ipukapàkkà pulusuk pona!”
tukaik.
Màlàyau Pilate uya tok pàk,
“Yatàk kon ipukapàsse,
masapùla italumattàtok uya iwenai woton yeposak uya pùla man,”
teppù.
Jew yamùk uya Pilate maimu yeikuppù,
“Ina Law molo man,
màlà uya yekamasak yawàlà iwelikù màlà masapùla Kaatù Mumu pe tukaik tùwekkupù pàk,”
teppù.
Sàlà yetasak tùuya yau,
Pilate wettalipappù màlà yentak.
Màlàyau iwewontukkappù,
molopai Jesus pàk,
“Iꞌnai motapai àuyàssak màlà?”
teppù ya,
tùse Jesus uya imaimu yeikuppù pen.
Màlàyau Pilate uya ipàk,
“Uyelupapai pùla naꞌ messan?
Ittu naꞌ auya pùla nai,
ànonkatok uya wapùla àtùtok uya ewelittok yak yapàikketù yesak pe wechi?”
teppù.
Jesus uya imaimu yeikuppù,
“Ayapàikketù pùla iwechi màlà uyepoi kaupai eyemyak itùsak pùla iwechi yau.
Mùkkàlà utùnàippù apyak ittu màlà àli pe eke makui inkupù pàk,”
tukaik.
Màlà yetasak tùuya yau,
Pilate wechippù ànnonkapai.
Tùse Jew yamùk wentaimeppù,
“Pùsàlà kàyik nonkasak auya yau,
Caesar wechiyakon pe ewechi pen màlà.
Ànùꞌlà tiyiwalà kin pe tùwekkussen wechi màlà Caesar yeyaton pe!”
tukaik.
Màlà yetasak tùuya yau Pilate uya Jesus nepùppù polopona,
molopai iweleutappù ittunài yapon pona,
pata Tàk Kassak tukaik tùttusen yau.
Hebrew maimu yau Gabbatha itesek.
Inakattapailàꞌne là wei wechippù Entakaꞌnàppà pàk Utaꞌlettàntok wapiya.
Pilate uya Jew yamùk pàk,
“Yentàk kon,
pùsàlàichi ekinù kon,”
teppù.
Tok wentaimeppù,
“Yatàk kon!
Yatàk kon!
Pulusuk pona ipukapàtta!”
tukaik.
“Iulà uyaichi ekinù kon pukapàtù?”
tukaik Pilate uya tok yekamappoppù.
Eke kulu paatele yamùk yepulu ton uya imaimu yeikuppù,
“Caesar neken nen mùkkàlà ina kinù!”
tukaik.
Màlàyau Pilate uya Jesus tùlùppù tok yemyak,
ipukapàttoppe pulusuk pona.
Màlàyau soicha yamùk uya Jesus yalàppù.